Die wêreld in foto’s – 23 Mei 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Betogers verbrand Woensdag ŉ skildery van die Filippynse pres. Rodrigo Duterte in Manila ter viering van die beleg deur militante met Isis-bande van Marawi in die suide van die Filippyne, presies een jaar gelede. Meer as 1 100 mense is dood in geweld wat op dié beleg gevolg het en Duterte het voor ŉ ernstige krisis te staan gekom toe vrese versterk is dat Isis wel ŉ vastrapplek in dié streek het. (Foto: Bullit Marquez, AP) Rod Stewart en sy vrou, Penny Lancaster, verlaat St. Petrusplein nadat hulle pous Franciskus se weeklikse oudiënsie in die Vatikaan bygewoon het. (Foto: Alessandra Tarantino, AP) Die silhoeët van ŉ drawwer Woensdag vroegoggend langs die Potomacrivier in Washington. (Foto: J. David Ake, AP) Mark Zuckerberg, die uitvoerende hoof van Facebook, en Microsoft se uitvoerende hoof, Satya Nadella, gesels ná ŉ gesinsfoto met gaste wat Woensdag die “Tech for Good”-beraad by die Elysée-paleis in Parys, Frankryk, bygewoon het. (Foto: Charles Platiau, AP) Quim Torra (middel), die nuutverkose Katalaanse streekspresident, daag Woensdag by die parlementsgebou van Katalonië in Barcelona, Spanje, op voor ŉ videokonferensie met die voormalige Katalaanse leier, Carles Puigdemont. ŉ Duitse hof het Dinsdag ŉ versoek van aanklaers verwerp om Puigdemont in hegtenis te neem in afwagting op die besluit of hy wel aan Spanje uitgelewer sal word. (Foto: Manu Fernandez, AP)